《送都御史熊槩之南京》
明代·杨荣

晓风吹花飘紫陌，陌上青青杨柳色。绣衣骢马何煇煌，祖帐临柳送行客。

客初拜命出都门，意气偏承明主恩。霜威凛凛孰敢犯，狐兔敛迹鲸鲵奔。

强摧弱植安田里，闾阎处处讴歌起。还朝入对重敷陈，九重顾盼天颜喜。

南京宪台席久虚，特承宠眷荷新除。玉壶酒尽意不尽，欲别不别仍踌躇。

知君此去肃风纪，要使声华满人耳。不见当年揽辔流，千古芳名照青史。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。